L-Edizzjoni żbaljata Min qatt ma jagħmel xejn ma jistax jiżbalja imma kull min imidd għonqu għax-xogħol, kull min jipprova jagħmel xi ħaġa, huwa suġġett għall-iżball. Hemm żbalji u żbalji. Żbalji kbar u żbalji żgħar, żbalji li jistgħu jitranġaw u oħrajn li jkollna nġorru l-konsegwenzi tagħhom. Huwa wkoll fatt li mill-iżbalji nistgħu nitgħallmu, tajjeb li niftakru fejn konna żbaljajna u nagħmlu ħilitna biex ma nerġgħux inwettqu l-istess żball. Xi żbalji nagħmluhom minħabba l-għaġla li jkollna. Xi ambjenti tax-xogħol jeħtieġu l-għaġla, hemm sitwazzjonijiet li wieħed ikollu jieħu deċiżjoni bla telf ta' żmien. F' dawn il-każi iktar faċli li wieħed jiżbalja. F' każi fejn dak li jkun ikollu ħafna ħin biex jaħseb imma jieħu deċiżjoni bil-għaġla, u jieħu deċiżjoni ħażina, l-iżball jidher ikbar u r-rimors ikun ikbar ukoll. Il-qawl Malti jgħidilna li qattusa għaġġelija frieħ għomja tagħmel imma kultant ma nkunux nistgħu nagħmlu ieħor, ikollna ngħaġġlu. Żgur li f'moħħna ma jkollniex ħsieb li niżbaljaw, imma kultant nispiċċaw biex nagħmlu żball u kultant l-iżball ikun tant kbir li nsjeħulu papali. L-Edizzjoni t-tajba Xogħol li jirrekjedi ħidma mgħaġġla huwa bla dubju dak tal-ġurnalisti. Illum aktar minn qatt qabel il-ġurnalist irid iwassal aħbar dak il-ħin stess li tkun qegħda sseħħ. Żbalji fuq il-ġurnali, fuq il-mezzi tal-midja, u fuq kollox fuq l-internet insibu kemm irridu. Dan kollu minħabba l-għaġla li aħbar trid titwassal lin-nies. Każ kurjuż f' gazzetta Taljana ġara fl-1922. Kien seħħ verament żball papali. Fit-22 ta' Jannar, 1922 kien miet il-Papa Benedettu XV. Bħalma jsir f'kull mewt tal-Kap tal-Knisja Kattolika, wara l-funeral il-kardinali inġabru ġewwa l-Vatikan biex jagħżlu mexxej ieħor. Fit-2 ta' Frar il-53 kardinal preżenti bdew il-konklavi. Sal-ħamsa tax-xahar il-prinċpijiet tal-Knisja kienu għadhom ma wasslux biex jiddeċiedu min sejjer ikun Papa. Saru 14-il votazzjoni sakemm nhar it-Tnejn 6 ta' Frar dehret daħna bajda miċ-ċumnija tal-kappella Sistina, fejn kienu miġburin l-eletturi tas-suċċessur ta' Pietru. Wara tant stennija issa l-Knisja kellha Papa ġdid u bla dubju kulħadd kellu kurżità kbira biex ikun jaf min hu. Wieħed mill-ġurnali li kien għadu fil-bidu tiegħu kien ' , gazzetta li kellha l-uffiċċji tagħha ġewwa Ruma. Kienet ġazzetta ta' kuljum li bdiet toħrog fis-26 ta' Jannar tal-istess sena, propju erbat ijiem wara l-mewt tal-Papa Benedettu XV. L-għażla tal-Papa l-ġdid kellha timla l-ewwel paġna tal-ġurnal tas-6 ta' Frar. Imma sforż il-ħeġġa jew sforż l-għaġla sar żball, u dan tabilħaqq kien żball papali. Ftit wara t-taħbira tal-Papa l-ġdid il-ħwienet tal-kotba kellhom għall-bejgħ il-ġurnal ' . Fl-ewwel paġna tiegħu kien hemm miktub bi prominenza kbira " kif ukoll ritratt kbir tiegħu. Imma mil-loġġa tal-bażilika ta' SanPietru ma ħariġx Taċċi. Il-Papa l-ġdid kien il-Kardinal Achille Ratti li ħa l-isem ta' Piju XI. Żball fil-veru sens tal-kelma Papali! Ma ninsewx li qegħdin nitkellmu dwar 90 sena ilu meta l-mezzi ma kienux dawk li għandna llum. Żgur li xi ġurnalist mar jiġri fl-uffiċju tal-gazzetta biex iwassal l-aħbar imma wassal isem żbaljat. Fi ftit ħin il-kopji kollha tal-gazzetta bl-iżball papali inġabru mill-ħwienet u reġgħet ġiet stampata edizzjoni oħra. Imma xi kopji kienu laħqu inbiegħu u għadhom jeżistu sal-lum. Qiegħed insemmi dan il-każ għax dan il-ġurnal kellu ħajja qasira, fil-fatt kien imwaqqaf milli jkompli joħroġ mir-reġim Faxxisti f' Ottubru tal-1926. Mhux l-istess għamlet il-gazzetta ' li kellha l-uffiċju tagħha ġewwa Milan. Din xandet bi prominenza liema bħala li l-Kardinal ta' Milan, Achille Ratti, kien magħżul Papa u ħa l-isem ta' Piju XI. Forsi kienet l-għaġla jew l-entużjażmu ta' ġurnalist li rrendiet biex sar dan l-iżball. Żball li żgur sewa ftit flus mhux ħażin biex reġa' ġie stampat il-ġurnal. Kultant ikun hemm żbalji li jistgħu jitranġaw, imma kultant ma nkunux nistgħ u nibdlu dak li nkunu għamilna u jkollna nbatu l-konsegwenzi. Fil-ħajja spiss niżbaljaw bla ma nkunu nistgħu nerġgħu lura. Il-ħajja mhux gazzetta li tista' terġa tiġi stampata. In-Nazzjon 14 ta' Frar 2013
Żball Papali